कुड़ी आखरी ऐरीं निढाल ते खमोश होई दी जेल्लै कोठेआ खल्ल ते सिद्धे पन्त हुंदे पास्सै आई तां पन्त होरें दूरा गै ओह्दी अक्खीं च उब्भरदे सुआल पढ़ी ले ते तुर्त कीते दे उन्दा जवाब बी घड़ी लेआ। आखर पन्त हे, अट्ठें, दस्सें ग्राएं दी बरदेसरी खंदे उमर लंघाई दी ही। जजमानें गी पोथियें दा हवाला देइयै केईं सच्चे-झूठे बेतर बेतरना पौंदे, तां कुतै जाइयै जजमान किश ढलकेरदे हे। कर्मकांड च भाएं परवीन नेहे, पर लश्ट-पश्ट करी सब स्पश्ट करी लैंदे। धोती, परना, खड़ामां, लोटी, गड़बी, सगला, बलटोई ते बिन्ने-बैसकू कशा लेइयै सुन्ना, चांदी, नकदी, जिन्स, पट्ठा, पलंग, पीह्ड़े ते गवां-बच्छे लगात सब जजमाने कोला बरसोता च ग्रैह्न कीते दा हा। एह् सब कमाल इक त्रामें दे अरगै दा गै हा, जेह्का उन्दे कोल पुश्तें शा चलदा आवा करदा हा। इस लेई इस कुड़िया गी भरमाना इन्दे आस्तै कोई मुश्कल गल्ल नेही।